P6_TA(2006)0342

Handlingsplan for den fælles fiskeripolitik (2006-2008)

Europa-Parlamentets beslutning om handlingsplanen for 2006-2008 med henblik på at forenkle og forbedre den fælles fiskeripolitik (2006/2053(INI))

Europa-Parlamentet,

- der henviser til Kommissionens meddelelse til Rådet og Parlamentet "Handlingsplan for 2006-2008 med henblik på at forenkle og forbedre den fælles fiskeripolitik" (KOM(2005)0647),

- der henviser til Kommissionens meddelelse "Muligheder for at forenkle og forbedre den fælles fiskeripolitiks lovgivningsmæssige rammer" (KOM(2004)0820) og Kommissionens arbejdsdokument med titlen "Analysis of the possibilities of simplification and improvement of the regulatory environment of the CFP and its implementation" (SEK(2004)1596),

- der henviser til Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget med titlen "Gennemførelse af Fællesskabets Lissabon-program: En strategi til forenkling af de lovgivningsmæssige rammer" (KOM(2005)0535),

- der henviser til Rådets konklusioner af 15. april 2005 om Kommissionens meddelelse "Muligheder for at forenkle og forbedre den fælles fiskeripolitiks lovgivningsmæssige rammer" (8077/2005),

- der henviser til den interinstitutionelle aftale af 16. december 2003 mellem Europa-Parlamentet, Rådet og Kommissionen om bedre lovgivning [1],

- der henviser til forretningsordenens artikel 45,

- der henviser til betænkning fra Fiskeriudvalget (A6-0228/2006),

A. der henviser til, at forbedringen og forenklingen af de lovgivningsmæssige rammer med henblik på at gøre dem mere effektive og gennemskuelige er en prioriteret EU-opgave i borgernes interesse, der sigter på at fremme konkurrenceevne, vækst og bæredygtig udvikling, og således bidrage til at opfylde Lissabon-målene,

B. der henviser til, at de nationale offentlige myndigheder og de, der arbejder i fiskerisektoren, klager over, at foranstaltningerne er spredte og usammenhængende, at de gældende retsakter mangler klarhed og tilgængelighed, og at de mange — og undertiden overflødige — forpligtelser medfører tunge administrative byrder,

C. der henviser til, at forenklingen af bestemmelserne inden for den fælles fiskeripolitik skal vedtages på grundlag af en bred deltagelse fra fiskernes og de øvrige berørte parters side,

D. der henviser til, at fiskerisektoren bør høres inden for tidsfrister, der sikrer dens reelle deltagelse og tidlige inddragelse i beslutningsprocessen,

E. der henviser til, at den fælles fiskeripolitiks effektivitet er tæt forbundet med indførelsen af en harmoniseret europæisk kontrol- og inspektionsordning, som gælder for alle fiskere,

1. glæder sig over denne sektorhandlingsplan, som har til formål at forenkle og forbedre den fælles fiskeripolitik;

2. tilslutter sig fuldt ud Kommissionens målsætninger, navnlig om en øget klarhed i samt forenkling af og lettere adgang til de gældende retsakter, en reduktion af den administrative byrde og de administrationsomkostninger, der pålægges de offentlige myndigheder med ansvar for fiskeri, og en reduktion af fiskernes administrative byrde og forpligtelser;

3. bifalder den metode, som Kommissionen har foreslået, især udarbejdelsen af en treårig handlingsplan for perioden 2006-2008;

4. støtter Kommissionens vurdering af, at det er nødvendigt at fokusere på forenklingen af bevaringspolitikken og kontrol af fiskeriaktiviteterne;

5. mener, at det er vigtigt reelt at styrke den indledende høring af alle de parter, der er berørt af et forslag til retsakt, og at denne høring bør gennemføres på et så tidligt tidspunkt som muligt, således at de berørte parter kan bidrage effektivt til det forberedende arbejde, inden der forelægges lovgivningsmæssige forslag;

6. mener, at der forud for forelæggelsen af lovgivningsmæssige forslag skal gennemføres konsekvensanalyser, og at disse skal være baseret på præcise, objektive og fyldestgørende oplysninger, og at de desuden skal offentliggøres i god tid;

7. mener, at det er meget vigtigt at fastsætte en tilstrækkelig lang frist mellem datoen for vedtagelsen af en ny retsakt og datoen for denne retsakts ikrafttræden for at give de berørte parter mulighed for at tilpasse sig;

8. finder, at lovgivningsmæssige tekster skal affattes mere præcist og på en for de berørte parter forståelig måde;

9. mener, at det er nødvendigt at gennemføre systematiske evalueringer af de vedtagne foranstaltningers effektivitet og gennemførelse på grundlag af objektive og klart definerede indikatorer;

10. insisterer på, at rådgivende organer (især de regionale rådgivende råd og Den Rådgivende Komité for Fiskeri og Akvakultur) skal spille en integreret rolle i arbejdet med forenkling og ved vurderingen af eksisterende og nye foranstaltningers effektivitet og gennemførelse; mener, at et snævrere samarbejde med disse organer utvivlsomt vil medføre, at fiskerisektoren i højere grad vil tage fiskerilovgivningen til sig;

11. mener, at det er nødvendigt at revidere den retlige struktur for bestemmelserne om tekniske foranstaltninger, foranstaltninger til forvaltning af fiskeriindsatsen, foranstaltninger til kontrol af fangst og om fangstbegrænsninger, især med henblik på at forenkle teksterne, forbedre læsbarheden og sammenhængen, fjerne forældede bestemmelser og sammenfatte og konsolidere bestemmelserne inden for de enkelte dele af den fælles fiskeripolitik;

12. støtter hovedlinjerne for forenklingsindsatsen i handlingsplanen vedrørende regulering af de samlede tilladte fangstmængder (TAC)/kvoter og fiskeriindsatsen, navnlig den særskilte behandling af de forskellige eksisterende komponenter, orienteringen af beslutningerne mod homogene grupper og udviklingen af flerårsstrategier;

13. glæder sig over, at Kommissionen har til hensigt at forbedre den gældende lovgivning ved at gennemføre en gradvis gruppering af tekniske foranstaltninger efter fiskeritype og samtidig præcisere de gældende bestemmelser og sikre en større sammenhæng og konsekvens i lovgivningen som helhed;

14. er imod Kommissionens forslag om eventuelt at forelægge en "kortfattet" forordning vedrørende de tekniske foranstaltninger for Rådet, efterfulgt af mere detaljerede kommissionsforordninger, fordi så vitale aspekter som de samlede tekniske foranstaltninger for fællesskabsflåden ikke må holdes uden for processen med behandling og vedtagelse i Europa-Parlamentet og Rådet;

15. finder, at man bør være særlig opmærksom på muligheden for at bemyndige medlemsstaterne til at vedtage visse tekniske foranstaltninger, der anvendes lokalt; mener, at anvendelsen af sådanne løsninger må være genstand for periodiske vurderinger med henblik på at undgå, at de får negative virkninger for miljøet;

16. bemærker, at artikel 9 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik [2] i forvejen giver medlemsstaterne mulighed for at træffe ikke-diskriminerende foranstaltninger til bevarelse og forvaltning af fiskeressourcerne og til at begrænse fiskeriets indvirkning på bevarelsen af de marine økosystemer mest muligt inden for 12 sømil fra deres basislinjer; opfordrer indtrængende Kommissionen til at udvise forsigtighed ved enhver udvidelse af dette princip, idet en bemyndigelse til at vedtage visse tekniske foranstaltninger, der anvendes lokalt, kan give anledning til forskelsbehandling mellem de forskellige medlemsstater;

17. bifalder udviklingen af konkrete strategier, som målrettes enkelte regioner eller fiskerityper, og som er behørigt baseret på videnskabelige kriterier for ressourcebevarelse og grundige analyser af den samfundsøkonomiske indvirkning, og mener, at alle de berørte parter bør inddrages nøje i udviklingen af disse strategier;

18. finder det nødvendigt, at de genopretnings- og forvaltningsplaner, som Kommissionen foreslår som led i den fælles fiskeripolitik, gøres fleksible i overensstemmelse med de faktiske forhold for fiskeriet i de forskellige medlemsstater;

19. bifalder den øgede brug af edb, informationsteknologier og automatisering for at gøre det nemmere at få adgang til fællesskabslovgivningen samt for at forenkle og rationalisere indsamlingen og overførslen af data, både for de nationale myndigheder og de, der arbejder i fiskerisektoren;

20. mener, at information om lovgivning ikke kun skal udsendes gennem institutionelle kanaler, men også skal nå de berørte parter direkte via sammenslutninger, regionale rådgivende råd, internettet og via udarbejdelse af adfærdskodekser;

21. mener, at den øgede brug af de nye teknologier om bord på fiskerfartøjerne bør indføres gradvist, og at der skal indføres undtagelsesbestemmelser for de mindste fartøjer og fastsættes tilstrækkeligt lange overgangsperioder, der giver sektoren mulighed for at tilpasse sig disse bestemmelser;

22. mener, at der bør ydes fællesskabsstøtte til udviklingen af disse nye teknologier samt til den særlige uddannelse, der er påkrævet;

23. mener, at det er afgørende at konsolidere og omarbejde bestemmelserne om alle aspekter vedrørende kontrol og overvågning af fiskeriaktiviteter;

24. opfordrer Kommissionen til at gennemføre en revision af fællesskabsbestemmelserne om mindstestørrelser med henblik på en harmonisering;

25. bekræfter på ny, at det er nødvendigt hurtigt at indføre en harmoniseret europæisk kontrol- og inspektionsordning, som finder anvendelse på alle, der arbejder i fiskerisektoren, og som er baseret på ensartede fortolkningsbestemmelser og sanktionsprocedurer, der kan øge fiskernes tillid til det grundlæggende princip om ligebehandling; mener, at EU's Fiskerikontrolagentur bør bidrage hertil;

26. bifalder det generelle princip om at rationalisere medlemsstaternes og sektorens indrapporteringsforpligtelser, men understreger den afgørende betydning, som visse af Kommissionens rapporter har, navnlig vedrørende kontrol med gennemførelsen af den fælles fiskeripolitik;

27. mener, at det er nødvendigt at administrationen af tilladelser til fiskeri uden for Fællesskabets farvande og oplysninger om fangster og fiskeriindsats relateret til disse aktiviteter præciseres, forbedres og datamatiseres og bifalder de initiativer, som Kommissionen allerede har taget i denne forbindelse;

28. er enig med Kommissionen i, at de komplicerede og langvarige procedurer, EU anvender for at omsætte de regionale fiskeriorganisationers regler til fællesskabsret, er aldeles uhensigtsmæssige, men mener, at de fleste af vanskelighederne i denne proces hovedsagelig skyldes det overdrevne bureaukrati i Kommissionen selv, og afviser derfor kategorisk enhver mulighed for at lade forenklingen ske på bekostning af Europa-Parlamentets medvirken i lovgivningsprocedurerne;

29. opfordrer desuden Kommissionen til at udarbejde en "modelaftale" for de to store kategorier af partnerskabsaftaler på fiskeriområdet (blandet fiskeri og tun), på grundlag af hvilken de to parters rettigheder og forpligtelser (Fællesskabet og tredjelande) fastlægges;

30. mener, at omarbejdelsen og forenklingen af forhandlings- og overvågningsprocessen i forbindelse med partnerskabsaftalerne bør prioriteres, og glæder sig over de bestræbelser, som Kommissionen for nylig har gjort i denne henseende;

31. er rede til at bidrage aktivt til bestræbelserne på at igangsætte forenklingsprocessen og opfordrer til en løbende interinstitutionel dialog med henblik på bedre lovgivning om den fælles fiskeripolitik;

32. pålægger sin formand at sende denne beslutning til Rådet og Kommissionen.

[1] EUT C 321 af 31.12.2003, s. 1.

[2] EUT L 358 af 31.12.2002, s. 59.

--------------------------------------------------